Vermont - uporište 'lokalne hrane'
Mušterije se internetom povezuju s farmerima i ugovaraju tjednu opskrbu voćem, povrćem, mliječnim proizvodima i mesom
Tara Kelly iz neprofitne organizacije koja radi na širenju novih tržišta i poboljšanju distribucije i proizvodnje za lokalne farmere u Vermontu kaže: "Samo u posljednjih nekoliko godina u našoj smo regiji doživjeli pravu eksploziju novih farmera. Oni jednostavno odgovaraju na sve veću potražnju ljudi za lokalnom hranom." U Sjedinjenim Državama postoji sve veća potražnja za lokalno uzgojenom hranom. Zbog toga su tržnice svježim voćem i povrćem sve popularnije u urbanim sredinama. A u saveznoj državi Vermont, na američkom sjeveroistoku, ta potražnja glavni je uzrok što se sve veći broj farmi odlučuje na direktnu prodaju kupcima. Početkom svibnja Margaret Evans podigla je blatnjave rubove privremenog plastičnog staklenika na njenoj farmi u Pittsfordu, u državi Vermont. Pod plastičnim pokrivačem uzgaja ciklu i mrkve, koje je posadila u ožujku kad je još bilo snijega. Željela je ove sezone ciklu i mrkve imati ranije. Pet tjedana kasnije, Margaret Evans i njen partner Kevin Brown počeli su prodavati svojim mušterijama prve busene lisnatog zelenog povrća. Farma Groundworks jedna je od sve brojnijih farmi koja sudjeluje u takozvanom Programu zajednice koja podržava lokalnu poljoprivredu. Popularnost ovog, inače vrlo jednostavnog poslovnog modela, u posljednjih nekoliko desetljeća sve više raste. On funkcionira na principu da oni koji su zainteresirani plate farmerima iznos pretplate – obično kasno u zimu ili u rano proljeće – za određenu količinu, ili “udio,” voća i povrća ili mesa koje će dobivati s farme tijekom godine. Margaret Evanse kaže da joj je takva prodaja umanjila rizike uz koje je bilo vezano osnivanje njene farme: "U tome smo vidjeli priliku da ne samo da radimo ono što volimo, već da bismo od toga mogli napraviti i biznis. Mnogi ljudi uvjereni su da si poljodjelstvom ne mogu osigurati egzistenciju, no mi vjerujemo da možemo. Ovakav model priskrbio nam je način na koji to možemo - držeći se zajednice i održavajući tvrtku malom." Prema podacima Ministarstva poljoprivrede, u Sjedinjenim Državama ima gotovo 13 tisuća ovakvih programa. Ovdje u Vermontu, njihov je broj narastao od 28 u 2000. godini do skoro 100 u 2010. Ona kaže da je u njenom okrugu u posljednje dvije godine osnovano 15-ak malih farmi povrća. Tara Kelly direktorica je neprofitne organizacije koja radi na širenju novih tržišta i poboljšanju distribucije i proizvodnje za lokalne farmere u središnjem dijelu Vermonta: "Samo u posljednjih nekoliko godina u našoj smo regiji doživjeli pravu eksploziju novih farmera. Oni jednostavno odgovaraju na sve veću potražnju ljudi za lokalnom hranom." Obitelj Hathaway uzgaja govedo već tri generacije na njihovoj farmi, također u Vermontu. No, BJ Hathaway kaže da je program lokalne poljoprivrede tek prošle godine otvoren i za goveđe meso, nakon brojnih upita zainteresiranih. On kaže da im je to uvelike poboljšalo poslovanje: "Treba proći dvije godine otkad tele dođe na svijet do vremena kad je goveđe meso spremno za prodaju. Dakle, to nije kao kad uzgajate piliće šest mjeseci ili svinjetinu koja je spremna za devet mjeseci. To je dugoročna nagodba i, kako bi prošli kroz cijeli proces, puno mi znači da unaprijed znam da će se meso prodati." Kad govorimo o direktnoj prodaji s farme kupcu - po glavi stanovnika - na čelu Sjedinjenih Država nalazi se Vermont. 2007. godine direktna je prodaja iznosila 30 milijuna dolara. No, to je još uvijek samo dva i pol posto od ukupne hrane koju kupuju Vermonćani. Na nacionalnoj razini, direktna prodaja po farmi iznosi osam tisuća dolara. Zbog toga pobornici direktne prodaje hrane s farmi kažu da u tom pogledu ima još puno prostora za rast.